PACE ออกหุ้นเพิ่มทุนให้ PP กว่า 176 ล้านหุ้น แลกการซื้อที่ดินในฮอกไกโด
PACE เผยใกล้เซ็นสัญญาซื้อที่ดินฮอกไกโด เพื่อสร้างเป็นโครงการบ้านพักตากอากาศ เริ่มก่อสร้างปี 60 รับรู้รายได้ปี 62 เบื้องต้นคาดมีกำไรขั้นต้น 30-35% สำหรับค่าตอบแทนจะชำระเป็นหุ้นเพิ่มทุน PP จำนวน 176.35 ล้านหุ้น ในราคา 3 บ. มูลค่ารวม 529.05 ลบ.
6 ก.ค. 2559

นายสรพจน์ เตชะไกรศรี ประธานเจ้าหน้าที่บริหาร บริษัท เพซ ดีเวลลอปเมนท์ จำกัด (มหาชน) หรือ PACE เปิดเผยถึงความคืบหน้าในการพัฒนาโครงการบ้านพักตากอากาศที่นิเซโกะว่า บริษัทมีแผนจะเซ็นสัญญาซื้อที่ดินกับเจ้าของที่ดินที่ฮอกไกโดเร็วๆ นี้ หลังจากที่ประชุมวิสามัญผู้ถือหุ้นครั้งที่ 1/2559 มีมติอนุมัติให้ออกหุ้นสามัญเพิ่มทุนให้บุคคลในวงจำกัด (PP) จำนวนไม่เกิน 176.35 ล้านหุ้น ในราคาเสนอขายหุ้นละ 3 บาท รวมเป็นมูลค่าทั้งสิ้น 529.05 ล้านบาท เพื่อเป็นค่าตอบแทนแทนการชำระด้วยเงินสดในการเข้าซื้อที่ดิน เนื้อที่รวมประมาณ 87 ไร่ 3 งาน 33.295 ตารางวา ในราคาไม่เกิน 529.05 ล้านบาท จาก Bell Investments Limited และ Asension Trading Limited
“แผนการเพิ่มทุนเพื่อซื้อที่ดินในครั้งนี้จะช่วยให้บริษัท ไม่ต้องเพิ่มภาระหนี้สินจากการกู้ยืมเงินและสามารถรักษาและเพิ่มสภาพคล่องทางการเงิน อีกทั้งเป็นการสนับสนุนแผนการดำเนินธุรกิจที่จะช่วยในการผลักดันรายได้ของ PACE ให้เติบโตได้อย่างยั่งยืน รวมถึงการสร้างผลตอบแทนที่ดีให้กับผู้ถือหุ้นในอนาคต”นายสรพจน์ กล่าว
สำหรับโครงการบ้านพักตากอากาศดังกล่าว มีมูลค่าโครงการประมาณ 110-120 ล้านดอลลาร์สหรัฐ คาดจะเริ่มก่อสร้างปี 60 และรับรู้รายได้ปี 62  โดยเบื้องต้นคาดว่าจะมีกำไรขั้นต้น (Gross profit) ประมาณ 30-35%